**Atbildes uz pretendentu jautājumiem**

Jautājums

1. ***Nolikuma 5.13.punktā minētie rādītāji jāsasniedz 3 gadu laikā pēc komersanta veiktās infrastruktūras izbūves un nodošanas ekspluatācijā. Savukārt 5.13.3.punktā noteikts, ka līdz 2026. gada 31. jūlijam jāizveido ne mazāk kā 82 jaunas darba vietas. Ja rūpnīcu plānots nodot ekspluatācijā 2026. gada beigās, tad vai var būt, ka darba vietas līdz 2026. gada 31. jūlijam ir izveidotas kā štata vienības “uz papīra”, bet visu 82 darbinieku pieņemšana pabeigta 2027.gadā?***

Atbilde

Apbūves tiesības izsoles noteikumu 5.13. punktā norādītie sasniedzamie rādītāji saistīti ar Atjaunošanas fonda nosacījumiem industriālā parka izveidei, kas izriet no 30.08.2022. Ministru kabineta noteikumu Nr. 543 “Eiropas Savienības Atveseļošanas un noturības mehānisma plāna 3.1. reformu un investīciju virziena "Reģionālā politika" 3.1.1.3.i. investīcijas "Investīcijas uzņēmējdarbības publiskajā infrastruktūrā industriālo parku un teritoriju attīstīšanai reģionos" īstenošanas noteikumi” 35.punkta.

Noteiktie rādītāji ir jāsasniedz dažādos termiņos, t.sk. apbūves tiesības izsoles noteikumu 5.13.1. apakšpunkts nosaka, ka triju gadu periodā pēc komersanta veiktās infrastruktūras izbūves un nodošanas ekspluatācijā jāsasniedz vismaz 1 000 000 EUR eksporta apjoms, bet 5.13.3. apakšpunkts nosaka, ka līdz 2026. gada 31. jūlijam jāizveido ne mazāk kā 82 jaunas darba vietas ar vidējo darba algu, kas pārsniedz vidējo darba samaksu attiecīgajā tautsaimniecības nozarē Zemgales plānošanas reģionā.

Skaidrojam, ka darbinieku pieņemšana darbā var tikt pabeigta arī 2027. gadā. Taču jaunizveidoto darba vietu skaitu uz 2026. gada 31. jūliju komersantam būs jāpamato ar dokumentu, kurā jāatspoguļo informācija par:

* publicētiem paziņojumiem par vakancēm, to starp amata aprakstiem un atalgojumu vai atalgojuma diapazonu;

un/vai

* norādēm uz noslēgtajiem līgumiem ar unikālu identifikatoru, iekļaujot vismaz šādu informāciju: amata nosaukums, alga, līguma ar darbinieku noslēgšanas datums.

Jautājums

1. ***Nolikuma 5.13.3.punktā minētas prasības par vidējo algu. Lūdzam skaidrot, kas ir atskaites gads, pret kuru tiks salīdzināta faktiskā alga uzņēmumā (piemēram, pret iepriekšējo gadu pēc projekta pabeigšanas, vai pret 2023. gadu)? Vai katram no 82 darbiniekiem algai jāpārsniedz vidējo darba samaksu attiecīgajā tautsaimniecības nozarē Zemgales plānošanas reģionā vai tiks vērtēta vidējā 82 darbinieku alga?***

Atbilde

Skaidrojam, ka atskaites gads, pret kuru tiks salīdzināta komersantu jaunizveidoto darba vietu vidējā darba alga, ir 2023. gads. Informācija par vidējo bruto darba samaksu pa darbības veidiem Zemgales statistiskajā reģionā 2023. gadā ir publiski pieejama Centrālās statistikas pārvaldes datu bāzē - <https://data.stat.gov.lv:443/sq/23141>, kur jāskatās uzņēmuma galvenā darbības veida NACE nozare. Pieņemam, ka vidējā darba samaksa tiks vērtēta kā jaunizveidoto 82 darba vietu aritmētiskā vidējā alga.

Jautājums

1. ***Nolikuma 5.13.4.punktā minētas nefinanšu investīcijas. Saskaņā ar LIAA un Altum iesniegto projektu Altum nodrošinās 10 000 000 EUR finansējumu ar Valsts atbalstu, 30 000 000 EUR Altum aizdevums bez kapitāla atlaides, 20 000 000 EUR Uzņēmuma grupas finansējums (no pašu resursiem vai aizņemtiem bez Valsts atbalsta komponentes). Vai minētajā gadījumā nosacījums par nefinanšu investīcijām tiks izpildīts?***

Atbilde

Apbūves tiesības izsoles noteikumu 5.13.4. apakšpunkts nosaka, ka apbūves tiesību ieguvējam līdz 2028. gada 31. decembrim industriālā parka teritorijā jāveic nefinanšu investīcijas pašu nemateriālajos ieguldījumos un pamatlīdzekļos vismaz 21 400 000 EUR apmērā.

Nefinanšu investīciju rādītājā ieskaita komersanta radītās:

1. nefinanšu investīcijas – ilgtermiņa nemateriālie ieguldījumi, dzīvojamās ēkas, citas būves un celtnes, ilggadīgie stādījumi, tehnoloģiskās mašīnas un iekārtas, pārējie pamatlīdzekļi un inventārs, kā arī pamatlīdzekļu izveidošanas un nepabeigto būvobjektu un kapitālā remonta izmaksas;
2. nemateriālie ieguldījumi – ilgtermiņa ieguldījumu daļa, kuriem nepiemīt fiziska vai materiāla forma, bet tie komersantam dod ienākumus vai rada apstākļus tā normālam darbam un ienākumu saņemšanai. Nemateriālos ieguldījumos ietilpst pētniecības darba un komersanta attīstības izmaksas, koncesijas, patenti, licences, preču zīmes un līdzīgas tiesības, uzņēmuma nemateriālā vērtība, avansa maksājumi par nemateriāliem ieguldījumiem;
3. pamatlīdzekļi – līdzekļi, kuri paredzēti izmantošanai produkcijas ražošanā, pakalpojumu sniegšanā, administrācijas vajadzībām un kuru lietošanas termiņš ir ilgāks par vienu gadu (zeme, ēkas, būves, tehnoloģiskās iekārtas un mašīnas, inventārs). Tie nav paredzēti pārdošanai.

Nefinanšu investīciju rādītāja vērtību aprēķina, summējot laika periodā līdz 2028. gada 31. decembrim industriālā parka teritorijā komersanta radītās nefinanšu investīcijas komersanta paša nemateriālajos ieguldījumos un pamatlīdzekļos, kas atspoguļotas komersanta gada pārskatu pielikumos par izmaiņām bilances posteņos "Pamatlīdzekļi" un "Nemateriālie ieguldījumi".

Grantu veidā saņemtie Eiropas Savienības fondu, valsts vai citu finanšu instrumentu līdzekļi netiek ieskaitīti nefinanšu investīciju kopapjomā.

Jautājums

1. ***Ja izsolē piedalās ārvalstu investori, vai tiks nodrošināta tulkošana uz angļu valodu?***

Atbilde

Izsole notiks valsts valodā – latviešu valodā. Ja izsolē plāno piedalīties ārvalstu investori, atbilstošs tulks jānodrošina pretendentiem.

Jautājums

1. ***Kur ir jānorāda personas, kas pārstāvēs uzņēmumu klātienē izsolē? Kādi dokumenti par tiem ir jāiesniedz? Mūsu gadījumā visdrīzāk tie būs saistītā uzņēmuma (mātes uzņēmuma) personas.***

Atbilde

Apbūves tiesības izsoles noteikumu 4.pielikumam “Pieteikuma iesniedzēja apliecinājums” kā pielikums jāpievieno informācija par uzņēmuma pārstāvi klātienē izsolē un pilnvarotās personas pārstāvības tiesības apliecinoša dokumenta kopija.

Jautājums

1. ***Nolikuma 9.3.punkts nosaka, ka Izsoles pretendentam pašu kapitālu vai apgrozījumu var pierādīt ar citas juridiski saistītas personas apliecinājumu (piemēram, mātes sabiedrības, koncerna, kredītiestādes finanšu datiem). Vai šeit der saistītā komersanta pēdējā noslēgtā gada pārskats angļu vai lietuviešu valodā?***

Atbilde

Atbilstoši apbūves tiesības izsoles noteikumu 9.3. apakšpunktā minētajam, ja izsoles pretendents ir jaundibināta juridiskā persona, kas ir reģistrējusi savu darbību Latvijā, bet vēl nav uzsākusi faktisku komercdarbību (juridiska persona, kas identificējama kā ārvalstu vai nacionāls investors), tās finansiālo kapacitāti un spēju sasniegt noteiktos kritērijus var pierādīt ar citas juridiski saistītas personas apliecinājumu (piemēram, mātes sabiedrības, koncerna, kredītiestādes finanšu datiem), iesniedzot tās 2023. gada pārskatu vai zvērināta revidenta apstiprinātu operatīvā gada pārskata bilanci.

Atbilstoši apbūves tiesības izsoles noteikumu 8.2. apakšpunktam: “Iesniedzamajiem dokumentiem jābūt latviešu valodā. Ārvalstu institūciju izdotie dokumenti drīkst būt svešvalodā ar pievienotu tulkojumu latviešu valodā, kas apstiprināts saskaņā ar spēkā esošiem normatīvajiem aktiem.”

Jautājums

1. ***Vai Nolikuma 8.1.4.punktā minētais dokuments var būt angļu vai lietuviešu valodā?***

Atbilde

Apbūves tiesības izsoles noteikumu 8.1.4. apakšpunktā minētais pieteikuma iesniedzēja apliecinājums jāiesniedz saskaņā ar veidlapu noteikumu 4.pielikumā, kas ir latviešu valodā.